open-index/open-wikipedia-markdown huggingface dataset:
Silvia Vestmann

**Silvia Vestmann** (sünninimi **Silvia Tištšenko**; sündinud 20. oktoobril 1947 Pärnus) on eesti laulja (sopran).

1970. aastal lõpetas ta laulu erialal Tartu Muusikakooli Alma Kurtna klassi.

Aastatel 1970–1973 laulis ta Vanemuise teatri kooris. Aastatel 1973–1991 oli Vanemuise ooperi- ja operetisolist.

## Tunnustus
* 1976, 1977 – Eesti NSV Teatriühingu preemia
* 1984 – Eesti NSV teeneline kunstnik
* 1986 – Eesti NSV Teatriühingu muusikaauhind

## Isiklikku
Ta oli abielus laulja Olev Vestmanniga (1944–2004). Tema poeg on muusik Hendrik Vestmann (sündinud 1974).

## Viited

## Välislingid
*ERR arhiiv. Lauluteatrite hääli: Silvia Vestmann (1991)
*Rahvusarhiivi fotode andmebaas. Stseen operetist “Matsipreili” RAT “Vanemuises”. Liisa - Silvia Vestmann ja Nastja - Nieves Lepp (1975)
*Rahvusarhiivi fotode andmebaas. “Vanemuise” teatri solist Silvia Vestmann Eliza Doolittle osas F. Loewe muusikalis "Minu veetlev leedi" (1990)
Grindeks

**AS Grindeks** (omab kaubamärki **Grindex**) on Läti ettevõte (aktsiaselts), mis  valmistab farmaatsia, ravimeid ja fütokeemilisi medikamente. Ettevõte asutati 17. oktoobril 1991 ning on aktsiaselts alates 25. augustist 1997.

Üks olulisemaid ravimeid Grindeksi jaoks on meldoonium, mida turustatakse kaubanime Mildronate all.

Ettevõte oli noteeritud Riia börsil. Novembris 2020 otsustati börsilt lahkuda.

## Viited

## Välislingid
*Ettevõtte koduleht
Bankas Snoras

**Bankas Snoras AB** (lühend **SNORAS**) oli Leedus asutatud ja kõigis kolmes Balti riigis tegutsenud kommertspank.  

Finantskontserni Konversbank liikmena oli SNORAS noteeritud NASDAQ OMX Vilniuse börsil. 

16. novembril 2011 riigistas Leedu valitsus 100% panga aktsiatest ning pank pandi ajutise haldusjärelevalve alla. 24. novembril 2011 kuulutati välja panga pankrot. Panga võlg oli 4 miljardit litti.
Evi Vanamölder

**Evi Vanamölder** (sündinud 12. juunil 1941 Tartus) on eesti laulja (sopran) ja laulupedagoog.

Alustas lauluõpinguid 16-aastaselt Rudolf Jõksi õpilasena. Õppis Tartu Pedagoogilises Koolis algklasside õpetaja erialal. 1968. aastal lõpetas ta Tallinna Riikliku Konservatooriumi Linda Sauli lauluklassi.

Aastatel 1971–1992 oli ta Vanemuise ooperi- ja operetisolist.

1974. aastast töötas Tartu Muusikakooli lauluõpetajana. 1989. aastast õpetab ta soololaulu ja hääleseadet Tartu Rahvaülikoolis.

## Tunnustus
*1981 – Eesti NSV Teatriühingu preemia
*1984 – Eesti NSV teeneline kunstnik
*2006 – Vanemuise hõbemärk

## Viited

## Välislingid
*ERR arhiiv. Laulab Evi Vanamölder (1989)
*ERR arhiiv. Õhtu muusikastuudios: Evi Vanamölder, Johan Tamverk (1991)
*ERR arhiiv. Laulja ja lauluõpetaja Evi Vanamölder 60 (2001)
*Rahvusarhiivi fotode andmebaas. Stseen A. Bushi ooperist "Guajaana Johnny" RAT "Vanemuises", Sumintra - Evi Vanamölder ja Johnny - Teo Maiste (1969)
*Rahvusarhiivi fotode andmebaas. Stseen G. Rossini koomilisest ooperist "Sevilla habemeajaja" RAT "Vanemuises". Rosina - Evi Vanamölder ja krahv Almaviva - Väino Karo (1981)
*Rahvusarhiivi fotode andmebaas. Stseen G.Rossini ooperist "Sevilla hambemeajaja" RAT "Vanemuises".Rosina - Evi Vanamälder, Bartolo - Taisto Noor (1983)
Steve de Shazer

**Steve de Shazer** (25. juuni 1940 Milwaukee – 11. september 2005 Viin) oli ameerika psühhoterapeut, lahenduskeskse lühiteraapia üks rajajatest. 1978. aastal rajas ta koos oma naise Insoo Kim Bergiga Wisconsini osariiki Milwaukees lühipereteraapia keskuse (*Brief Family Therapy Center, BFTC*).
Lhotse Middle

**Lhotse Middle** , ka **Lhotse-Middle Summit**, on mäetipp Lhotse mäel Mahalangur Himali ahelikus Himaalajas. Mäetipp asub Hiina ja Nepali piiril.

Lhotse Middle asub peatipust (8516 m) 430 m idakagu suunas.

Tipu kõrgus on 8410 m. Kuna tema topograafilne prominentsus on vaid 60 m, siis ta ei  klassifitseeru eraldi mäeks. Ta on Lhotse kõrvaltipp (*sub-peak*).

Kõigist kaheksatuhandelistest mäetippudest (sealhulgas kõrvaltipud) alistus Lhotse Middle alpinistidele viimasena. 

## Alpinism
### Tipu vallutuskatsed
Tippu on üritatud vallutada alates 1997. aastast. Nurjusid tipputõusud 1997. aastal (hukkus Venemaa tugevamaid alpiniste Vladimir Baškirov),  1998. aastal (tõusti Lhotse Shari tippu ja sealt katse tipuharja kaudu liikuda Lhotse Middle'ile), 2000. aastal (katse Lhotse peatipu kaudu tõusta Lhotse Middle'ile). Veel neljaski vene alpinistide ebaõnnestunud üritus tippu jõuda – Venemaa eriolukordade ministeeriumi ekspeditsiooni tõus 2000. aasta sügisel – lõppes ühe päästja surmaga. 2001. aastal ebaõnnestusid ka Lõuna-Korea ja Hispaania ekspeditsioonide tõusukatsed.

### Esmatõus
Esmatõusu tippu tegid 23. mail 2003 Venemaa ekspeditsiooni liikmed Aleksei Bolotov, Sergei Timofejev, Jevgeni Vinogradski ja Pjotr Kuznetsov. Rünnakulaagrist (V laagrist) kõrgusel 8250 m väljuti kella 8 paiku hommikul, tippu (8410 m) jõuti pärast lõunat kella kolme paiku ja tagasi rünnakulaagrisse jõuti õhtu pimenedes kella kaheksaks. Järgmise päeva õhtuks laskusid nad Lõunasadulale (IV vahelaager)

24. mail tõusid tippu sama ekspeditsiooni 3 liiget, nende seas ka Gleb Sokolov, kes on esimene alpinist, kes on tõusnud Lhotse kõigi kolme üle 8000 m kõrguse tipu otsa. 27. mail jõudsid tippu veel 2 meeskonna liiget.

## Viited

## Välislingid
*Lhotse Middle'i asukoht Lhotse peatipu ja Lhotse Shari vahel. enepalexpedition.com
*Venemaa ekspeditsiooni liikmed baaslaagris. Grupifoto. alpclub.ur.ru  
*Tõusumarsruut Lhotse Middle'ile. Skeem. russianclimb.com
*LHOTSE MIDDLE (8414 m). russianclimb.com
*Unraveling the Mystery of Lhotse Middle. publications.americanalpineclub.org
Eric Berne

**Eric Berne** (sünninimi **Eric Lennard Bernstein**; 10. mai 1910 – 15. juuli 1970) oli kanada päritolu ameerika psühhiaater ja psühhoanalüütik, kes 20. sajandi keskpaigas lõi transaktsioonianalüüsi.

Transaktsioonianalüüsi (TA) teooria põhines Sigmund Freudi ja Car Gustav Jungi teooriatel, mida Berne siiski oluliselt kohandas. Kui algselt keskendus psühhoanalüüs isiksuse mõistmisele läbi inimese enda sisekaemuse, siis Berne oli seisukohal, et isiksust saab paremini mõista inimestevaheliste suhtlusaktide kaudu.

## Bibliograafia
*Eric Berne. "Suhtlemismängud: mängud ja manipulatsioonid inimsuhetes." (tõlkinud Liis Riikoja; järelsõna: Anti Kidron) Väike Vanker 2001, 2008; Varrak 2015.
Accelerista

**Accelerista** on eestikeelne tehnika- ja liiklusportaal, kus leiab nõuandeid, testisõitude kirjeldusi, lugusid liikluskultuuri teemadel ja uudiseid liiklusvahendite kohta. Olulisel kohal teemakäsitluses on innovatsioon – liikumisvahendite areng, kasutusele võetavad uudsed tehnoloogiad ja materjalid. Žanriliselt on tegu *[[edutainment]]*-väljaandega, kus tõsisemad teemad vahelduvad meelelahutuslikumate lugudega. Tähelepanu keskmes on kohalikud uudislood.  

Portaali autorite ringi moodustab sõpruskond, kelle huviks on teaduse- ja tehnikaalase hariduse ja harituse populariseerimine. Accelerista portaali omanik on MTÜ Looduselust, autorid teevad kaastööd õhinapõhiselt. Tegevuse toetus kujuneb annetustest, koostööprojektidest ja mittetulundusühendustele suunatud projektitoetuste vahenditest. 

Accelerista hakkas veebis ilmuma 1. novembrist 2015. Portaalile panid aluse Ylle Rajasaar ja Maarja Kupits, nendega liitusid Lena Murd, Marika Johannson, Gerli Ramler, Maria Ruubas. 

Algselt naistelt naistele mõeldud portaal laienes kiiresti sooneutraalseks väljaandeks. Autorite ringi lisandusid autoajakirjanik Toomas Vabamäe, Argo Verk, Andres Kruus, Toomas Uibo, Veli V. Rajasaar. Väljaandele teevad kaastööd mitmed oma valdkonna kirglikud huvilised. 

Accelerista suurim meediapartner on Delfi Forte portaal, mis vahendab väljaande artikleid laiemale lugejaskonnale. 

## Viited

## Välislingid
*Accelerista portaal 
*Accelerista Instagramis
*Accelerista Facebookis
*Accelerista Youtube'is
Leonid Ševtsov

**Leonid Ševtsov** (sündinud 6. jaanuaril 1938 Bakuus) on Eesti näitleja.

Ta on lõpetanud 1956. aastal Donetski keskkooli ja 1960. aastal Ostrovski-nimelise Leningradi Teatriinstituudi. 

Ta on töötanud aastatel 1960–1962, 1964–1987 ja aastast 2011 Tallinna Vene Teatris. Aastatel 1962–1964 töötas näitlejana Leningradis Leninliku Komsomoli nimelises Teatris. Vahepeal on tegutsenud vabakutselisena. 

Ta on olnud 1987. aastal üks stuudioteatri Viadukt asutajaid ja kuni 1990. aastate lõpuni (kui teater lõpetas tegevuse) selle kunstiline juht. 

Ta on mänginud filmis "Lurich".

## Tunnustus
*1971, 1976, 1977, 1982 Eesti NSV Teatriühingu preemia
*1973 Eesti NSV teeneline kunstnik
*1978 Eesti NSV rahvakunstnik
*1989 Eesti Teatriliidu preemia
*Eesti Näitlejate Liidu auliige

## Viited

## Välislingid
*Rahvusarhiivi fotode andmebaas. Eesti NSV Riikliku Vene Draamateatri näitleja Leonid Ševtsov Guska osas M. Kulitši näidendis "Nii hukkus Guska" (1982)
Juri Jekimov

**Juri Jekimov** (sündinud 28. mail 1962 Tartus) on Eesti balletitantsija. 

1980. aastal lõpetas ta Tallinna Koreograafiakooli.

Töötas RAT "Estonia" balletiartistina, ta on olnud Kaie Kõrbi ja Inge Arro lavapartner. 

Ta on tegutsenud ka Tallinna Balletikooli õppejõuna. 

## Tunnustus
*1982 Eesti NSV Teatriühingu preemia
*1985 Eesti NSV teeneline kunstnik

## Viited

## Kirjandus
*Pille Palm. Juri Jekimov. Eesti NSV Kultuuriministeerium 1987

## Välislingid
*Rahvusarhiivi fotode andmebaas. Tallinna Koreograafiakooli lõpetajad Kaie Kõrb ja Juri Jekimov (1981)
*Rahvusarhiivi fotode andmebaas. RAT "Estonia" balletiartistid I. Arro ja Jekimov P. Tšaikovski balletis "Luikede järv" (1982)
*ERR arhiiv. Monoloog. Juri Jekimov (1989)
Anne Ancelin Schützenberger

**Anne Ancelin Schützenberger** (29. märts 1919 Moskva – 23. märts 2018) oli prantsuse psühhoterapeut ja Nizza Sophia Antipolise ülikooli emeriitprofessor. Avalikkusele oli ta tuntud psühhogenealoogia rajamisega raamatus "Oh, mu esivanemad" (*Aïe, mes aïeux* 1993, ingl k *The Ancestor Syndrome*).
Walter Karl Toman

**Walter Karl Toman** (15. märts 1920 Viin – 28. september 2003 Viin) oli austria psühholoog. 

Ta sai tuntuks laste sünnijärjekorra uuringutega, mida nimetas perekonstellatsiooniks.
Toomas Velmet

**Toomas Velmet** (sündinud 22. juulil 1942) on eesti tšellist, muusikapedagoog ja muusikaajakirjanik.

## Haridus
Ta on lõpetanud 1967. aastal Tallinna Riikliku Konservatooriumi August Karjuse tšelloklassis. Aastatel 1968–1971 täiendas end Moskva Konservatooriumis professor Mihhail Homitseri juhendamisel.

## Töö
### Töö muusikuna
Aastatel 1963–1969 oli ta Eesti Raadio Sümfooniaorkestri tšellist, 1971–1991 mängis ansamblis Tallinna Trio.

### Töö pedagoogina
1971–1974 oli ta Tallinna Muusikakooli tšelloõpetaja, 1974–1975 Tallinna Muusikakeskkooli tšelloõpetaja. 1978. aastal asus ta tööle Tallinna Riikliku Konservatooriumi tšello õppejõuna, 1985. aastast dotsent, 1992. aastast professor. Aastatel 1987–1990 oli ta konservatooriumi interpretatsiooni teaduskonna dekaan, 1991–1995 keelpillide kateedri juhataja. 

### Töö Eesti Raadios ja pärast seda
Aastatel 1975–1981 oli ta Eesti Raadio muusikasaadete peatoimetaja ja 1996–1998 helisalvestuse osakonna juhataja. 

Aastatel 1998–2001 oli ta Pärnu Linnaorkestri direktor. Pärast aktiivse interpreeditöö lõppu on ta tegutsenud muusikakriitikuna.

### Tegevus ühingutes
Aastatel 2006–2014 oli ta Rahvusvahelise Eduard Tubina Ühingu tegevdirektor. Ta on Eesti Rahvuskultuuri Fondi nõukogu liige. 2004. aastast on ta Eesti Kontserdi loomenõukogu esimees, 2015. aastast Eesti Pillifondi nõukogu liige.

## Tunnustus
* 1979 Eesti NSV teeneline kunstnik

## Isiklikku
Tema isa oli helilooja, koorijuht ja muusikapedagoog Aado Velmet. 

Toomas Velmeti esimene abikaasa oli Malle Velmet. Hiljem oli ta abielus raadioajakirjanik Mary Velmetiga (1953–2017). Toomas Velmetil on kaks poega (Aro, Tarmo) ja üks tütar (Riina).

## Viited

## Välislingid
*Rahvusarhiivi fotode andmebaas. II vabariiklikul interpreetide konkursil teise koha saavutanud tšellist Toomas Velmet (1969)
*Rahvusarhiivi fotode andmebaas. Tšellist Toomas Velmet esinemas (1975)
*ERR arhiiv. Päevatee suvekülaline: Toomas Velmet (2012)
Matthias Varga von Kibéd

**Matthias Varga von Kibéd** (sündinud 27. oktoobril 1950 Bremenis) on saksa filosoof. Koos oma abikaasa Insa Sparreriga on nad rajanud struktuurkonstellatsioonide koolkonna konstellatsioonitöös.

Matthias Varga von Kibéd on filosoof Alexander Varga von Kibédi ja tema teise naise Mariamalie poeg. Ta õppis Müncheni ülikoolis filosoofiat, loogikat, teadusteooriat ja matemaatikat. Ta on olnud õppejõud Müncheni, Viini, Ljubljana, Grazi, Konstanzi, Göttingeni, Maribori ja Tübingeni ülikoolis.

1994. aastal rajas ta koos oma naise Insa Sparreriga süsteemse välja- ja täiendõppe ning uuringute instituudi SySt. SySt-i keskmes on süsteemsete struktuurkonstellatsioonide väljaarendamine. Alates 1995. aastast õpetatakse instituudis välja süsteemseid terapeute ja nõustajaid rõhuasetusega süsteemsele struktuurkonstellatsioonitööle.
Vjatšeslav Maimussov

**Vjatšeslav Maimussov** (24. september 1946 – 24. juuli 1995) oli Eesti balletitantsija. 

Ta töötas RAT Estonia balletiartistina.

## Tunnustus
*1973, 1974 Eesti NSV Teatriühingu preemia
*1976 Eesti NSV teeneline kunstnik

## Viited

## Välislingid
*Rahvusarhiivi fotode andmebaas. RAT "Estonia" balletisolist Vjatšeslav Maimussov (1973)
*E-varamu. Eesti Teatri- ja Muusikamuuseum. Vjatšeslav Maimussov (fotograaf Elmar Köster)
Fjodor Pankov

**Fjodor Pankov** (vene k *Фёдор Борисович Панков*) oli vene laulja.

Ta oli Punalipulise Balti Mere Laevastiku ansambli solist.

## Tunnustus
*1965 Eesti NSV teeneline kunstnik

## Viited

## Välislingid
*Моряк не подведет. Музыка: В. Дмитриев. Слова: Н. Глейзаров. Исполняет: Ансамбль песни и пляски Балтийского флота, солист Ф. Панков
*Ансамбль Балтийского флота. "Мариша" (словацкая нар. песня) на русском и словацком языках, солист: Ф. Панков
Tuisusikk

**Tuisusikk** (*Pachyta quadrimaculata*) on siklaste sugukonda kuuluv mardikaline, keda leidub Euroopas (sh Eestis) ja Aasias. 

## Kirjeldus
Tuisusikk on 11–20 mm pikkune, tagaosas kitseneva kehaga. Kattetiivad on kollased nelja musta laiguga, mis võivad mõnikord olla kokku sulanud. Pikad ja saledad jalad on mustad, nagu ka pea ja rindmik. Tuisusiku elutsükkel kestab kolm aastat ja elupaigaks on neil okaspuumetsad, sageli mägedes. Vastsed arenevad lagunevas kuuse või männi puidus. Täiskasvanud isendeid võib suvel leiduda lilleõitel, peamiselt sarikalistel.

## Teisendid
Tuisusikul on kirjeldatud viis varieteeti.
**Pachyta quadrimaculata var. basinotata* (Roubal, 1937)
**Pachyta quadrimaculata var. bimaculata* (Schönherr, 1817)
**Pachyta quadrimaculata var. hubenthali* (Jänner, 1918-1919)
**Pachyta quadrimaculata var. mulsanti* (Pic, 1945)
**Pachyta quadrimaculata var. sexmaculata* (Heyrovsky, 1934)

## Viited

## Välislingid
*
Schwarzburg-Sondershausen

**Schwarzburg-Sondershausen** oli väike vürstkond Saksamaal, tänapäeva Tüüringis, pealinnaga Sondershausenis.

## Ajalugu

Schwarzburg-Sondershausen oli krahvkond aastani 1697. Sel aastal sai sellest vürstkond, mis kestis kuni Saksa monarhiate langemiseni Novembrirevolutsioonis aastal 1918. Seejärel sai sellest vabariik.

Aastal 1920 ühines see teiste piirkonna väikeriikidega, et moodustada Tüüringi osariik. Schwarzburg-Sondershauseni pindala oli 862km² ja rahvaarv 85 000 (1905).

## Schwarzburg-Sondershauseni valitsejad, 1552–1918
### Schwarzburg-Sondershauseni krahvid

* 1552–1586 Johann Günther I
* 1586–1631 Günther XLII, *koos* Anton Heinrich, Johann Günther II ja Christian Günther I
* 1631–1638 Günther XLII, *koos* Anton Heinrich ja Christian Günther I
* 1638–1642 Günther XLII, *koos* Christian Günther I
* 1642–1643 Günther XLII, *koos* Anton Günther I
* 1643–1666 Anton Günther I
* 1666–1697 Christian Wilhelm, *koos* Anton Günther II

*Aastal 1697 ülendati vürstkonnaks*

### Schwarzburg-Sondershauseni vürstid

* 1697–1716: Anton Günther II
* 1697 – 10. mai 1721: Christian Wilhelm
* 10. mai 1721 – 28. november 1740: Günther XLIII
* 28. november 1740 – 6. november 1758: Heinrich XXXV
* 6. november 1758 – 14. oktoober 1794: Christian Günther III
* 14. oktoober 1794 – 19. august 1835: Günther Friedrich Carl I
* 19. august 1835 – 17. juuli 1880: Günther Friedrich Carl II
* 17. juuli 1880 – 28. märts 1909: Karl Günther

*Ühendati [[Schwarzburg-Rudolstadt]]i vürsti Güntheri alla*

* 28. märts 1909 – november 1918: Günther Victor

## Vaata ka

* Schwarzburgi dünastia
Vladimir Jermolajev

**Vladimir Jermolajev** (23. märts 1924 – 13. detsember 1991) oli Eesti näitleja.

Ta oli Eesti NSV Riikliku Vene Draamateatri üks asutajaliikmetest ning näitleja 1950.–1980. aastatel.

Tegi kaasa filmides "Briljandid proletariaadi diktatuurile" ja "Lurich".

Ta on maetud Tallinna Metsakalmistule.

## Teatrirollid

* "Põhjas" (Kleštš)
* "Kirsiaed" (Petja)
* "Barbarid" (Doktor)
* "Revident" (Zemljanika)
* "Patent 119" (Blehv)
* "Rännuaastad" (Lavruhhin)
* "Elu lehekülg" (Boriss)
* "Revolutsiooni nimel" (Lenin, 1959)
* "Viini postmark" (Martin Roll)
* "Diplomaat" (Maksimov)

## Tunnustus
*1969 – Eesti NSV teeneline kunstnik

## Viited

## Välislingid
*Rahvusarhiivi fotode andmebaas. Jermolajev, Vladimir - mängufilmi Lurich Peterburi ametniku osatäitjaks valitud (1983)
*Haud Tallinna metsakalmistul
International School of Estonia

**International School of Estonia** (lühend ISE; eesti keeles **Eesti Rahvusvaheline Kool**) on ingliskeelse õppega erakool Tallinnas aadressil Juhkentali tänav 18. Kooliga samas hoones töötab ka International Preschool of Estonia (Eesti Rahvusvaheline Eelkool). Kool õpetab lapsi alates eelkooliklassidest kuni 12. klassini, vanustes 3 kuni 19.

## Ajalugu

International School of Estonia loodi 1995. aastal diplomaatide ja ärimeeste algatusel nende laste jaoks. Esimesel õppeaastal alustas õppetööd 17 õpilast algklassides ja tunnid toimusid kortermajas. 1997. aastal kolis kool ühte tiiba Tallinna Meditsiinikool õppehoones. Esimene 9. klass avati 1998. aastal ja selleks ajaks oli õpilaste arv kasvanud 70ni. Aastal 2000 kolis kool majja aadressil Juhkentali tänav 18, mida algul jagati EBS Gümnaasiumiga, kuid järgmisel aastal sai kool hoone ainsaks asukaks.

2000. aastal ületas õpilaste arv esmakordselt 100, ning avati kooli esimene 10. klass. 2003. aastal said nendest õpilastest kooli esimesed gümnaasiumivilistlased. Samal aastal sai ISE-st esimene Eestis asuv International Baccalaureate akrediteeritud IB maailmakool, ning 2005. aasta kevadel lõpetas kooli esimene IB Diploma-klass. Koolil on 2005. aastast leping Tallinna kergejõustikuhalliga selle rajatiste kasutamiseks kehalise kasvatuse tundide jaoks. 2007. aastal renoveeriti täielikult kooli raamatukogu ja alates 2009. aastast on igal suvel mõni hoone osa renoveeritud (sh laboratoorium teadusainete jaoks, mänguväljak, söökla, vannitoad jne).

## Õppetöö

International School of Estonia õpetab International Baccalaureate (IB) õppekava järgi, ning on esimene kool Eestis, mis õpetab seda programmi igas kooliastmes. Kool on jagatud kolme astmesse – Primary Years Programme (PYP, eelkool – 5. klass), Middle Years Programme (MYP, 6.–10. klass) ning Diploma Programme (DP, 11.–12. klass). Alates 2017. aasta märtsist on kool igas astmes International Baccalaureate Organizationi (IBO) poolt akrediteeritud. Lisaks tavapärasele õppetööle tähtsustab IB õppekava ka arusaamist, õpilase enda mõtlemist ning materjali maailma konteksti panemist. ISE õpilased ja õpetajad toetavad seega ka erinevaid heategevusorganisatsioone ja asutusi nii Eestis kui mujal maailmas. Varem on koostööd tehtud Toidupangaga, Vao pagulaskeskusega ja Tallinna Naiste Kriisikoduga.

### Diploma Programme

Diploma Programme on IB loodud kursus 11. ja 12. klassi õpilastele. Kursus on eriline selle poolest, et õpilased saavad ise valida kuus ainet, mida nad õppida soovivad. Kolm nendest ainetest tuleb läbida kõrgemal tasemel (Higher Level), kolm neist harilikul (Standard Level). Lisaks sellele peavad õpilased läbima Theory of Knowledge (teadmisteooria) tunnid, kindla arvu Creativity, Activity, Service (Loovus, tegevus, teenistus) programmi kogemusi ning kirjutama Extended Essay (pikendatud essee) enda valitud teemal. Pärast DP kursuse edukat läbimist saab õpilane lisaks ISE diplomile ka IB diplomi. Soovi korral ei pea õpilane IB-programmi läbima ning sel juhul saab ta ainult ISE diplomi.

## Viited
Baieri-Ingolstadt

**Baieri-Ingolstadt** (saksa: *Bayern-Ingolstadt* või *Oberbayern-Ingolstadt*) oli hertsogkond Saksa-Rooma riigis aastatel 1392–1447. 

## Ajalugu

Pärast Stephan II surma aastal 1375 valitsesid tema pojad Stephan III, Friedrich ja Johann II ühiselt Baieri-Landshuti. Pärast 17 aastat otsustasid vennad oma pärandi ametlikult jagada. Johann sai Baieri-Müncheni, Stephan sai Baieri-Ingolstadti ja Friedrich sai selle, mis Baieri-Landshutist järele jäi.

Pärast Stephani surma aastal 1413 asus Ludwig VII oma isa troonile. Aastal 1429 ühendati Baieri-Straubingi osi Baieri-Ingolstadtiga. Ludwig valitses, kuni tema oma poeg Ludwig VIII aastal 1443 trooni usurpeeris ja ta nende vaenlasele, Baieri-Landshuti hertsog Heinrich XVI-le üle andis. Ludwig VIII suri kaks aastat hiljem. Ludwig VII suri vangistuses. Pärijateta Baieri-Ingolstadt tagastati Baieri-Landshutile.

## Geograafia

Baieri-Ingolstadt oli kokku klopsitud erinevatest lahusterritooriumitest Baieris. Pealinn oli Ingolstadt ja selle ümber asusid järgmised territooriumid: Schrobenhausen, Aichach, Friedberg, Rain am Lech ja Höchstädt an der Donau.
La jeune bergère

„**Karjusneiu**“ (prantsuse keeles „La jeune bergère“) on prantsuse kunstniku William Bouguereau õlimaal lõuendil.

1885. aastal valminud teos asub San Diego kunstimuuseumi kogudes California osariigis Ameerika Ühendriikides.

Bouguereau on kasutanud sama motiivi&nbsp;– kujutanud talutüdrukuid, karjusneide ja hanekarjaseid&nbsp;– ka teistes oma töödes.

William-Adolphe_Bouguereau_(1825-1905)_-_Young_Shepherdess_(1868).jpg|1868
William-Adolphe_Bouguereau_(1825-1905)_-_The_Haymaker_(1869).jpg|1869
William-Adolphe_Bouguereau_(1825-1905)_-_The_Shepherdess_(1881).jpg|1881
Young_Girl,_William-Adolphe_Bouguereau,_1886_-_Museum_of_Fine_Arts,_Springfield,_MA_-_DSC04123.JPG|1886
William-Adolphe_Bouguereau_(1825-1905)_-_Young_Shepherdess_Standing_(1887).jpg|1887
William-Adolphe_Bouguereau_(1825-1905)_-_The_Shepherdess_(1889).jpg|1889
Petite bergère, by William Bouguereau.jpg|1889
William-Adolphe_Bouguereau_-_The_Goose_Girl_1891.jpg|1891
Allied Irish Banks

**Allied Irish Banks** (lühend **AIB**) on üks nn Suurde Nelikusse (inglise *Big Four*) kuuluvatest kommertspankadest Iirimaal.

AIB pakub kõiki era- ja äriklientide teenuseid. AIB kapitaliturgude osakond pakub rahvusvahelise panganduse ning rahaliste vahenditega tehtavate tehingutega seotud teenuseid. Pank pakub ka mitmesuguseid üldisi kindlustustooteid, nagu kodu-, reisi- ja tervisekindlustus.

## AIB Baltimaades
2008. aasta alguses sisenes AIB Eesti, Läti ja Leedu turgudele, omandades Balti-Ameerika ettevõtlusfondi AmCrediti nime kandva hüpoteeklaene pakkuva tegevusharu. Praegu tegutseb AIB selle finantskontserni ühe haruna Eestis, Lätis ja Leedus. 2008. aastal pakkus AIB finantsteenuseid AmCrediti kaubamärgi all kõigis kolmes riigis kohalike filiaalide kaudu. Kui AmCredit tegutses vaid hüpoteeklaenude pakkujana, siis ettevõte laiendab pakutavate pangandustoodete valikut. Kõik AmCrediti hüpoteeklaenude kliendid said automaatselt AIB vastava asukohariigi filiaali klientideks. AIB eesmärk on saada kliendile orienteeritud täisteenust osutavaks pangaks Balti regioonis.

## Välislingid
*AIB koduleht
Põrnainfarkt

**Põrnainfarkt** on põrna suunduva vere juurdevoolu vähenemise või lakkamise – paikse väheverelisuse ehk isheemia tagajärg. 

Põrnainfarktid tekivad põrna arteri või selle haru obstruktsiooni korral. 

Levinud põhjus on südame embolid, kuid ka lokaalne tromboos, vaskuliit ja põrna venitus võivad põhjuseks olla. 

Kuna põrna varustab nii põrna- kui ka maoarter, on infarkt tavaliselt segmentaalne, mitte üldine.

Põrnainfarkti seostatakse kõige sagedamini endokardiidi, samuti lümfoomi ja muude kasvajatega.
Boriss Troškin

**Boriss Troškin** (26. juuni 1946 Tallinn – 9. märts 1998 Tallinn) oli Eesti näitleja.

Õppis näitlejaks Moskva Kunstiteatri stuudiokoolis (õpetaja Pavel Massalski), lõpetas 1968. aastal.

1968. aastast oli ta Eesti NSV Riikliku Vene Draamateatri näitleja.

Ta on maetud Tallinna Metsakalmistule.

## Tunnustus
*1978 Eesti NSV teeneline kunstnik
*1988 Eesti NSV rahvakunstnik

## Viited

## Välislingid
*Rahvusarhiivi fotode andmebaas. Stseen N. Gogoli näidendist "Revident" Eesti NSV Riiklikus Vene Draamateatris. Kohtunik Ljapkin-Tjapkin – Jevgeni Vlassov, linnapea – Boris Troškin ja postimeister Spekin – Eduard Toman (1987)
Speleomatkamine

**Speleomatkamine**, ka **koopamatkamine**, on matkaliik, kus matkatakse koobastes.

1984. aastal pandi alus speleomatkamisele Eestis.

## Speleomatkajaid
*Enn Käiss
*Janusz Onyszkiewicz

## Vaata ka
*Speleoloogia

## Viited
Imants Zauls

**Imants Zauls** (sündinud 20. septembril 1942 Ruhjas) on läti alpinist, Läti esimesi Džomolungma vallutajaid.

Ta on erialalt insener. Ta lõpetas 1980. aastal Kaliningradi Kalatööstuse ja –Majanduse Tehnilise Instituudi Riia osakonna.

## Mägironimine
Alpinismiga hakkas ta tegelema 1975. aastal. 10. oktoobril 1993 tõusis ta koos Teodors Ķirsisi ja Ilgvars Paulsiga Läti ekspeditsiooni käigus kaheksatuhandelise Dhaulagiri (8167 m) tippu. 14. mail 1995 tõusis ta koos Teodors Ķirsisiga  esimeste Läti alpinistidena Džomolungma (8848 m) tippu.

## Tunnustus
*1991 – Lumeleopard (tõusnud nelja Nõukogude Liidu üle 7000 m kõrguse mäe tippu)

## Viited

## Välislingid
*Imants Zauls – zemessargs, kurš iekaroja Everestu. empamil.eu (läti keeles)
Edisoft

**Edisoft** on rahvusvaheline elektroonilise andmevahetuse (EDI) operaator ja süsteemide integratsiooniteenuste osutaja. Ettevõtte esindused asuvad Leedus, Lätis, Eestis, Kasahstanis ja Ukrainas.

## Ajalugu
Mihhail Ralkin asutas ettevõtte 1999. aastal Eestis. Esimene suur projekt oli Eesti Tolliameti elektroonilise andmetöötluse süsteemi toetamine, millega Edisoft tegeles kuni 2004. aastani, kuni Eestist sai täisõiguslik Euroopa Liidu liige. Seejärel asus Edisoft looma oma elektroonilise andmevahetuse platvormi – EDI Platform. 2006. aastal asutati esindused Leedus ja Lätis, Ukrainas ja Kashastanis.

## Äritegevus
Edisoft teenindab rohkem kui 5500 klienti, neist Balti riikides 1800 klienti. Ettevõtte klientideks on kaubandusketid, tarnijad ning logistika-, toiduainete tööstuse, ühiskondliku toitlustamise ja muude sektorite ettevõtted.

Ettevõtte klientideks on regiooni suurimad kaubandusketid (Maxima, Rimi, Prisma, Selver, K-Rauta), tunnustatud kaubamärkide (Coca-cola, Fazer, Valio, Acme, Tesa, Viči) tarnijad, suured hulgimüüjad (Sanitex, Daisena, Osama, Nordnet) ja paljud teised ettevõtted.

## Viited

## Välislingid
* edisoft.ee
* Olga Kudrjavtseva. Virtuaalsed paberid toovad Edisoftile päris raha, aripaev.ee, 23. jaanuar 2015.
Ernst & Young

**EY** (endise nimega **Ernst & Young**) on rahvusvaheline professionaalseid teenuseid osutav ettevõte, mille peakorter asub Suurbritannias Londonis. EY kuulub omas valdkonnas maailma suurimate selliseid teenuseid osutavate ettevõtete hulka ja on üks raamatupidamisettevõtete nn Suurest Nelikust.

Organisatsiooni moodustab igas riigis eraldi tegutsevate liikmesettevõtete võrgustik. Sel on 231 000 töötajat enam kui 700 kontoris 150 riigis üle kogu maailma. EY pakub äriühingutele audiitoriteenust (sealhulgas finantsauditit), maksu-, konsultatsiooni- ja nõustamisteenuseid.

Ettevõtte ajalugu ulatub aastasse 1849, kui Inglismaal loodi Harding & Pullein. Praegune ettevõte asutati Ernst & Whinney ja Arthur Young & Co. ühinemise tulemusena 1989. Ettevõte tegutses **Ernst & Youngi** nime all kuni aastani 2013, mil uueks nimeks sai **EY**.

## Välislingid
*Ettevõtte koduleht
Vadim Prudnikov

**Vadim Prudnikov** (lätipäraselt *Vadims Prudņikovs*) on Läti alpinist. 

Ta on töötanud Läti lennufirmas airBaltic lennukikomandörina.

2010. aastal oli ta Riia kohal lennuliikluse juhtimisega tegeleva 
riikliku aktsiaseltsi Latvijas Gaisa Satiksme juhatuse liige.

## Alpinism
Ta võttis osa International Mountain Guidesi korraldatud Džomolungma ekspeditsioonist ja selle käigus tõusis 25. mail 2012  Džomolungma (8848 m) tippu.

Sama ekspeditsiooni koosseisus jõudis tippu ka teine Läti mägironija Olga Kotova.

## Viited

## Välislingid
*Climb The Planet. climbplanet.com
*Vadim Prudnikovi blogi
Olga Kotova

**Olga Kotova** (sündinud 27. septembril 1977 Riias) on Läti alpinist. 

Ta on esimene Baltimaade naisalpinist, kes on tõusnud maailma kõrgeima mäe tippu.

Kotova lõpetas Riia 40. Keskkooli ja 1998. aastal Moskva riikliku tööstusülikooli Riia filiaali magistrikraadiga majandusteaduses. Ta on töötanud 7 aastat kommertsdirektorina firmas Sāga. Ta on Baltic Commercial Aviation Trainingi asutaja ja juht.

## Alpinism
Ta võttis osa International Mountain Guidesi korraldatud Džomolungma ekspeditsioonist ja selle käigus tõusis 25. mail 2012 Džomolungma (8848 m) tippu. 

Samal päeval jõudis tippu ka teine Läti mägironija Vadim Prudnikov.

## Isiklikku
Lisaks mägedes ronimisele harrastab ta suusatamist, lumelauasõitu, sukeldumist ja lainelauasõitu. 

Ta valdab vabalt läti keelt.

## Viited

## Välislingid
*Climb The Planet. climbplanet.com
*Первая женщина Латвии Ольга Котова покорила самую высокую вершину планеты - Эверест!. photosight.ru
Voldemārs Sprūžs

**Voldemārs Sprūžs** on läti alpinist. 

Ta on kuues Läti alpinist, kes on tõusnud maailma kõrgeima mäe Džomolungma tippu.

## Tipputõusud kaheksatuhandelistele
2011. aastal võttis ta osa Himalayan Experience'i korraldatud Manaslu ekspeditsioonist ja selle koosseisus tõusis 4. oktoobril selle kaheksatuhandelise mäe tippu (8163 m). Andmebaasi The Himalayan Database kanti sisse märkusega, et tegemist oli eeltipuga.  

Kaks aastat hiljem osales ta Himalayan Experience'i Džomolungma ekspeditsioonis ja selle käigus tõusis 28. mail 2013. Džomolungma (8848 m) tippu.

## Viited
Irina Savuskan

**Irina Savuskan** (4. juuli 1905 Odessa – 14. november 1984 Tallinn) oli Ukraina karaiimi päritolu Eesti näitleja.

Aastatel 1912–1920 õppis ta Jevpatorija tütarlastegümnaasiumis. Aastatel 1929–1931 õppis näitlemist Tarass Ševtšenko nimelise Harkovi Draamateatri stuudios. 

Aastatel 1930–1941 töötas ta Ukraina NSV teatrites (Donetski muusika- ja draamateatris ja Kiievi noorsooteatris), 1941–1948 Vene NFSV teatrites ja 1948–1950 Daugavpilsi Draamateatris. 1950. aastal asus elama Tallinna. Aastatel 1950–1971 oli ta Eesti NSV Riikliku Vene Draamateatri näitleja.

Ta on maetud Tallinna Metsakalmistule.

## Tunnustus
*1968 Eesti NSV teeneline kunstnik
*orden "Austuse märk"

## Viited
Kristīne Kravcova

**Kristīne Kravcova** on läti alpinist. 

2011. aastal võttis ta osa Himalayan Experience'i Manaslu ekspeditsioonist ja selle käigus tõusis 4. oktoobril selle kaheksatuhandelise  mäe tippu (8163 m). Samal päeval jõudis tippu ka teine Läti mägironija Voldemārs Sprūžs. Andmebaasi The Himalayan Database kanti mõlemad tipputõusud märkusega, et tegemist oli eeltipuga.  

## Viited
Lunéville

**Lunéville** on omavalitsusega linn (vald) Prantsusmaa kirdeosas Meurthe-et-Moselle'i departemangus Meurthe'i jõe ääres.

## Viited
Alfred Rebane

**Alfred Rebane** (9. juuli 1902 Suure-Jaani – 29. detsember 1986 Tallinn) oli eesti näitleja.

1922. aastal lõpetas ta Sõjakooli ja töötas 1940. aastani Eesti kaitseväe õppeasutustes kehalise kasvatuse juhina. 

Ta teenis Soomusrongide brigaadis, Korraldusvalitsuses ja 1. Soomusrongirügemendis kuni 1934. aastani, mil vabastati tegevteenistusest (leitnant, 1927)

Näitlejana alustas tööd 1922. aastal Valga Säde seltsi teatritrupis. Aastatel 1934–1935 oli Vanemuise, 1935–1936 Draamastuudio teatri ja 1936–1941 Tallinna Töölisteatri näitleja. 1942–1944 oli Jaroslavlis Eesti NSV Riiklike Kunstiansamblite näitetrupis. Aastatel 1944–1972 oli ta Tallinna Riikliku Draamateatri näitleja, 1950–1952 Draamateatri peanäitejuht. 1946. aastast oli ta ka Eesti NSV Riikliku Teatriinstituudi näitlejameisterlikkuse õppejõud. 

Ta on mänginud Tallinnfilmi filmides "Tagahoovis" (1956), "Perekond Männard" (1960), "Viini postmark" (1967) ja "Gladiaator" (1969), Eesti Telefilmi telemängufilmis Kolme katku vahel" (1970), aga ka Lenfilmi filmis "Mihhailo Lomonossov" (1955), A. Dovženko nimelise kinostuudio filmis "300 aastat tagasi" (1956), Mosfilmi filmisarjas "Sõda ja rahu" (1965–1967), M. Gorki nimelise kinostuudio filmis "Õhkulastud põrgu" (1967) ning NSV Liidu – Bulgaaria ühisfilmis "Varastatud rong" (1970).

Ta on maetud Tallinna Metsakalmistule.

## Tunnustus
*1950 Nõukogude Eesti preemia
*1957 Eesti NSV teeneline kunstnik
*1960 Eesti NSV rahvakunstnik

## Viited

## Kirjandus
*Kalju Uibo. Eesti NSV rahvakunstnik Alfred Rebane. Eesti Raamat, 1966.

## Välislingid
*Ohvitseride andmekogu
*Rahvusarhiivi fotode andmebaas. Alfred Rebane, Igor Bulõtšovi ja Endel Zimmermanni isa Pavlini osas M. Gorki näidendis "Jegor Bulõtšov ja teised" (1959)
*Rahvusarhiivi fotode andmebaas. V. Kingissepa nimelise Tallinna Riikliku Akadeemilise Draamateatri näitleja Alfred Rebane Kazarini osatäitjana M. J. Lermontovi draamas "Maskeraad"
*Rahvusarhiivi fotode andmebaas. Stseen A.H. Tammsaare draamast "Juudit" V. Kingissepa nim TRA Draamateatris, Olovernes – A. Rebane, tema taga Pagoas – V. Alev (1960)
*Rahvusarhiivi fotode andmebaas. V. Kingissepa nim TRA Draamateatri näitleja Alfred Rebane (1961)
*Rahvusarhiivi fotode andmebaas. Rebane, Alfred – V. Kingissepa nimelise Tallinna Riikliku Akadeemilise Draamateatri näitleja (1965)
Jeunes filles au piano

„**Neiud klaveri juures**“ (prantsuse keeles "„*Jeunes filles au piano*“) on prantsuse kunstniku Pierre-Auguste Renoiri õlimaal lõuendil.

Maal valmis 1892. aastal eratellimusena Pariisis Luxembourgi palees asuvale muuseumile.

Renoir kordas kompositsiooni veel kolmel õlimaalil ja kahel visandil, millest üks on teostatud õli- ja teine pastellvärvidega.

Teosed on avalikkusele vaatamiseks väljas Orsay muuseumis Pariisis, Metropolitani Kunstimuuseumis New Yorgis ja Talveaia muuseumis Pariisis.

## Viited

## Välislingid

* ''Young Girls at the Piano'', 1892, Auguste Renoir, Google Art Project, www.googleartproject.com
Kreuzburg

**Kreuzburg** või **Kreutzburg** ('ristilinnus') on saksakeelne kohanimi:
***Kreuzburg** on Jēkabpilsi keskaegne saksakeelne nimi (hiljem saksa keeles Jakobstadt)
***Kreuzburg** on Krustpilsi saksakeelne nimi
*...

## Vaata ka
*Kreuzberg (Kreutzberg)
*Kreuzburgi raudteejaam
Līga Plakane

** Līga Plakane** (sündinud 25. veebruaril 1970) on läti alpinist ja füsioloog.

Ta on esimene Baltimaade naisalpinist, kes on tõusnud üle 8000 m kõrguse mäe tippu.

Plakane lõpetas 1992. aastal Läti Ülikooli bioloogiateaduskonna füsioloogia erialal. Pärast doktoriõppe programmi läbimist kaitses ta 1998. aastal doktorikraadi bioloogias. 
Alates 2001. aastast töötab ta dotsendina Läti Ülikooli bioloogiateaduskonnas.

## Alpinism
Alpinismiga hakkas ta tegelema 14-aastaselt. Koos abikaaga Atis Plakansiga on ta osa võtnud enam kui kümnest ekspeditsioonist kõrgmäestikes.

Ta on tõusnud Mount McKinley (6194 m) tippu Alaska ahelikus ja Aconcagua (6960 m) tippu Andides. 2006. aastal tõusis ta Pamiiris Ismoili Somoni mäetippu.

### Tõusud kaheksatuhandeliste tippu
Ta üritas 2006. aastal tõusta Xixabangma (8027) tippu, kuid ebaõnnestunult: kõrgusel 7600 m tuli tagasi pöörduda.

2007. aastal võttis ta osa kolmeliikmelisest Läti Cho Oyu ekspeditsioonist ja tõusis koos Atis Plakansi ja Kaspars Klapkalnsiga 9. oktoobril lisahapnikuta selle kaheksatuhandelise mäe (8188 m) tippu.

2008. aastal võttis ta osa Läti 6. Himaalaja ekspeditsioonist, mille seekordne eesmärk oli tõusta maailma viienda mäe Makalu (8485 m) tippu. Tipputõus ei õnnestunud. 

#### Edukad tipputõusud
*2007 – Cho Oyu (8188 m)

## Isiklikku
Tema vanemad on mägironimist harrastanud teadlased Visvalža Švinkas ja Ruta Švinka. 

Tema abikaasa on alpinist Atis Plakans. Neil on kaks tütart.

## Viited

## Välislingid
*Ceļš uz Everestu. lza.lv
*Puante virs mākoņiem. sporto.lv (läti keeles)
Les Deux Sœurs

"**Kaks õde"** (prantsuse keeles „*Les Deux Sœurs*“), tuntud ka kui „**Terrassil**“ („*Sur la terrasse*“), on prantsuse kunstniku Pierre-Auguste Renoiri õlimaal lõuendil.

Renoir pealkirjastas teose „Kaks õde”, esimene omanik Paul Durand-Ruel pani teosele nimeks „Terrassil”.

1881. aastal valminud maal on alates 1933. aastast Chicago Kunstiinstituudi kogus.

## Viited

## Välislingid

* Teos Chicago kunstiinstituudi kodulehel
Muskuspart (perekond)

**Muskuspart** (*Cairina*) on haneliste seltsi kuuluv perekond veelinde.

Perekonda kuulub üks liik – muskuspart (*Cairina moschata*).

Varem arvati perekonda muskuspart ka tontpart (*Asarcornis scutulata*).

## Viited
Loodi (Läti)

**Loodi** (läti *Lode*) on küla (*ciems*) Lätis Valmiera piirkonnas, Loodi valla halduskeskus. Küla asub Ruhja jõe kaldal.

Küla on tekkinud endise Lode mõisa juurde. Nime on paik saanud sellest, et aastal 1504 läänistati sealsed maad Lodede suguvõsale. Nõukogude perioodil asus seal kohaliku kolhoosi keskasula. Aastail 2009–2021 kuulus küla Ruhja piirkonda.

Külas on raamatukogu. Seal asuvad Lode ja Tiltgali bussipeatus. 

## Elanikkond


* 77 (1970)
* 117 (1979)
* 251 (1989)
* 196 (2000)
* 151 (2011)

* 150 (2015)
* 147 (2018)
* 95 (2022)
* 87 (2025)


## Viited
Vilpulka

**Vilpulka** on küla (*ciems*) Lätis Valmiera piirkonnas, Vilpulka valla halduskeskus. Küla asub merepinnast 65 meetri kõrgusel Pestava jõe kaldal, Riiast 160 ja endisest piirkonnakeskusest Ruhjast 10 kilomeetri kaugusel.

Küla rajati Nõukogude ajal Gaisma kolhoosi keskasulana. Aastail 2009–2021 kuulus küla Ruhja piirkonda.

Külas on lisaks vallavalitsusele ka algkool, postkontor, raamatukogu ja laululava, seal asub Vilpulka bussipeatus. 

Külas kasvav Vilpulka mäe kask on looduskaitse all.
## Elanikkond


* 73 (1970)
* 122 (1979)
* 229 (1989)
* 229 (2000)
* 201 (2006)

* 187 (2011)
* 210 (2015)
* 189 (2018)
* 171 (2022)
* 144 (2025)


## Viited
Endzele

**Endzele** (Nõukogude ajal **Straume**) on küla (*ciems*) Lätis Valmiera piirkonnas, Jeri valla halduskeskus. Küla asub merepinnast 70 meetri kõrgusel, Riiast 144 ja piirkonna keskusest Ruhjast 6 kilomeetri kaugusel.

1560. aastal rajati külla Endzele mõis (*Henselshof*). Nõukogude ajal rajati külla kohaliku kolhoosi Straume keskasula. 

Aastail 2009–2021 kuulus küla Ruhja piirkonda.

Külas on lisaks vallavalitsusele ka põhikool, raamatukogu ja postkontor. Endzeles asub Pīleņģi bussipeatus. 

Külas kasvavad Endzele pärnad on looduskaitse all.

## Elanikkond


* 83 (1970)
* 266 (1979)
* 417 (1989)
* 408 (2000)

* 350 (2011)
* 356 (2018)
* 336 (2022)
* 315 (2025)


## Viited
Portrait de femme en noir

„**Naine mustas**“ (prantsuse keeles „Portrait de femme en noir“) on prantsuse kunstniku Pierre-Auguste Renoiri õlimaal lõuendil.

Umbes 1876. aastal valminud teos on külastajatele vaatamiseks väljas Peterburis Ermitaaži saalis nr&nbsp;407 (Peastaabi hoones).

## Viited
Trp-operon

**''trp''-operon** on trüptofaani tootmisega seotud geenide kogum (operon). See oli esimene avastatud negatiivselt represseeritud operon.

Selle operoni koosseisu kuuluvad viis struktuurgeeni (*trpE, trpD, trpC, trpB, trpA*) ja üks regulaatorgeen (*trpR*).

*trp*-operoni avastas Jacques Monod juhitav teadusrühm 1953. aastal uurides *[[Soolekepike|E. coli]]* baktereid. Hiljem on neid operone leitud veel mitmetest organismidest.

*E. coli* *trp*-operoni uurimisel avastati transkriptsiooni atenuatsioon.

## ''trp''-operoni toimimismehhanism
Oletatavad mRNA sekundaarstruktuuride ning liiderpeptiidi trüptofaani biosünteesi ensüümide regulatsioonimehhanismid on:
*RNA polümeraas alustab *trp*-promootori transkriptsiooni
*RNA polümeraas peatub umbes 90. nukleotiidil sekundaarstruktuuri juures
*Ribosoomid seonduvad juba sünteesitud mRNA-le ning alustavad translatsiooni
**Seejärel RNA polümeraas vabastatakse ja see jätkab transkribeerimist
*Potentsiaalse terminaator-regioonini jõudes sõltub RNA polümeraasi edasiliikumine tagapool liikuvatest ribosoomidest.
**peatudes tandeemsetel *trp*-koodonitel hakkab ribosoom ootama õiget tRNA-d. Kuna trüptofaani kontsentratsioon on madal, ei leidu rakus trüptofaani-kandvat tRNA-d. Sellisel juhul jääb esimene regioon ribosoomi sisse ning ei saa moodustada sekundaarstruktuuri teise regiooniga. Seega paarduvad teine ja kolmas regioon ning moodustub sekundaarstruktuur, mis omakorda ei lase neljandal regioonil paarduda kolmanda regiooniga. Seetõttu terminatsioonistruktuuri ei moodustu ning transkriptsioon jätkub.
**Piisava trüptofaani-kandvate tRNAde kontsentratsiooni korral rakus transleerib ribosoom liiderpeptiidi ilma häireteta ning peatub teisel regioonil, mistõttu ei saa moodustuda 2–3 struktuur. Moodustub terminatsiooni-juuksenõelastruktuur 3–4 ning transkriptsioon peatub.
*Kontrollimehhanism määrab kindlaks piiri, millal trüptofaani-kandvaid tRNA-sid on piisavalt palju transkriptsiooni termineerimiseks.
Ribosoomi paigutumine määrab kindlaks, milline sekundaarstruktuur moodustub ning kas transkriptsioon jätkub või peatub.

## Vaata ka
* ''lac''-operon

## Viited
Kiiver-pärlkana

**Kiiver-pärlkana** (*Numida meleagris*) on linnuliik kanaliste (*Galliformes*) seltsist pärlkana (*Numida*) perekonnast. Kiiver-pärlkana on oma perekonna ainus liik. Kiiver-pärlkana on levinud Aafrika mandril allpool Saharat, kuid teda on introdutseeritud ka Brasiiliasse, Austraaliasse ja Euroopasse (nt Lõuna-Prantsusmaale).

## Taksonoomia
Kiiver-pärlkana ladinakeelse nime liigiepiteet on ühine metsiku kalkuni (*Meleagris gallopavo*) perekonnanimega, kuna esmased Põhja-Ameerikasse saabujad ajasid linnud lihtsalt segamini.

## Liigikirjeldus
Kiiver-pärlkana on suur 53–58 cm pikkune lind, kellel on ümara üldkujuga keha ja väike pea. Kehamass on umbes 1,3 kg. Hundsulestiku värvus on must-hall valgete tähnidega. Nagu ka teistel pärlkanalastel, on kiiver-pärlkana pea sulgeteda, pea kohal asub kollakas või punakas kiiver, silmade ümbrus ning lokutid on sinise ja punase kirjud. Tiivad on lühikesed ja ümarad, saba on samuti lühike. Alamliike eristatakse lokutite ning kiivri kuju, suuruse ja värvi järgi.

### Alamliigid
Kiiver-pärlkanal on üheksa tunnustatud alamliiki:
* *N. m. coronatus* (Gurney, 1868) – Lõuna-Aafrika idaosa
* *N. m. galeatus* (Pallas, 1767) – lääne kiiver-pärlkana – Lääne-Aafrika ja Lõuna-Tšaad, Kongo Demokraatlik Vabariik ja Põhja-Angola
* *N. m. marungensis* (Schalow, 1884) – marungu kiiver-pärlkana – Lõuna-Kongost Lääne-Angola ja Sambiani
* *N. m. meleagris* (Linnaeus, 1758) – sahara kiiver-pärlkana – Ida-Tšaad kuni Etioopia, Kongo Demokraatliku Vabariigi põhjaosa, Uganda ja Keenia
* *N. m. mitratus* (Pallas, 1764) – tanuga kiiver-pärlkana – Tansaaniast Ida-Mosambiigini, Sambia ja Põhja-Botswana
* *N. m. papillosus* (Reichenow, 1894) – damara kiiver-pärlkana – Lõuna-Angolast Botswana ja Namiibiani 
* *N. m. reichenowi* (Ogilvie-Grant, 1894) – reichenowdi kiiver-pärlkana – Keenia ja Kesk-Tansaania
* *N. m. sabyi* (Hartert, 1919) – saby kiiver-pärlkana – Loode-Maroko.
* *N. m. somaliensis* (Neumann, 1899) – somaali tanuga kiiver-pärlkana – Kirde-Etioopia ja Somaalia

## Pilte

Pilt:Numida meleagris sabyi.jpg|Väljasurnud alamliik *N. m. sabyi*
Pilt:Pärlkana.jpg|Pärlkana õues
File:Pintade de Numidie MHNT.jpg|Kiiver-pärlkana munad
Fail:Gallina de Guinea (Numida meleagris), parque nacional Kruger, Sudáfrica, 2018-07-25, DD 48.jpg|Kiiver-pärlkana pea lähivaates


## Viited
Silver Rattasepp

**Silver Rattasepp** (sündinud 14. juunil 1978) on eesti semiootik ja tõlkija. Endine ja esimene trummar Eesti *[[folk metal]]* ansamblis Metsatöll.

## Tunnustus
* 2011 Semiootiline Jälg

## Publikatsioone
### Eesti keeles
*Joosepson, Alo; Kotov, Kaie; Rattasepp, Silver; Keskpaik, Riste. Sild humanitaar- ja loodus­teaduste vahel. *Sirp* 01.10.2004. (Intervjuu Tim Ingoldiga.)
*Rattasepp, Silver. Poeetiline loom paiskab lahti akna. *Sirp* 09.09.2011.
*Rattasepp, Silver. Darwini Dominikaani jutlus. *Sirp* 08.12.2011 (Daniel Dennetti raamatust.)
*Rattasepp, Silver. Loomad antropoloogilises masinas. *Vikerkaar* nr 7. 2012.
*Magnus, Riin; Rattasepp, Silver. Biosemiootika ehk Tähendusest eluslooduses. *Sirp* 14.09.2012.
*Rattasepp, Silver. Võimu kohalolu tähendusest ehk semiootiliselt poliitilisest. *Sirp* 20.10.2013.

### Inglise keeles
*Rattasepp, Silver 2010. The idea of extended organism in 20th century thought. *Hortus Semioticus* 6.
*Kull, Kalevi; Maran, Timo; Rattasepp, Silver 2012. The 12th Gatherings in Biosemiotics: Tartu, Estonia, July 16–21, 2012. In: Rattasepp, Silver; Bennett, Tyler (eds.), *Gatherings in Biosemiotics*. (Tartu Semiotics Library 11.) Tartu: University of Tartu Press, 121–125.
*Rattasepp, Silver 2014. The anthropological machine and the absence of animals. In: Pauknerová, Karolína; Stella, Marco; Gibas, Petr (eds.), *Non-humans in Social Science: Ontologies, Theories and Case Studies*. Prague: Pavel Mervart, 29–45.
*Rattasepp, Silver; Kull, Kalevi 2015. Semiotics. In: Cook, Daniel Thomas; Ryan, J. Michael (eds.), *The Wiley Blackwell Encyclopedia of Consumption and Consumer Studies*. John Wiley & Sons, 492–495. 
*Rattasepp, Silver; Kull, Kalevi 2016. The semiotic species: Deelying with animals in philosophy. *The American Journal of Semiotics* 32(1/4): 35–48.

## Välislingid
*CV ETISes
Baieri-Landshut

**Baieri-Landshut** (saksa: *Bayern-Landshut*) oli hertsogkond Saksa-Rooma riigis aastatel 1353 kuni 1503.

## Ajalugu

Hertsogkonna loomine tulenes keiser Ludwigi surmast. 1349. aasta Landsbergi lepinguga, mis jaotas Ludwigi impeeriumi, said tema pojad Stephan, Wilhelm ja Albrecht ühiselt Alam-Baieri ja Madalmaad. Neli aastat hiljem, aastal 1353 jaotati pärandit taas Regensburgi lepinguga; Stephan sai uue Baieri-Landshuti hertsogkonna. Aastal 1363 sai Stephan ka Ülem-Baieri hertsogiks, mis taasühendati seejärel Baieri-Landshutiga. Pärast Stephani surma valitsesid tema kolm poega hertsogkonda ühiselt. Kuid aastal 1392 jaotati Baieri-Landshut kolme hertsogi vahel ja nii eraldusid sellest Baieri-München ja Baieri-Ingolstadt.

Aastal 1429 ühendati Baieri-Landshutiga Baieri-Straubingi osi, nagu ka aastal 1447 kogu Baieri-Ingolstadti hertsogkond. Baieri-Landshut oli nüüd rikkaim Baieri osa, ka Rattenbergi ja Kitzbüheli kaevanduste ja uuendusliku valitsemise tõttu. Hertsogite residents oli aastani 1475 Trausnitzi lossis Landshutis, siis koliti see teise residentsi Burghauseni lossi.

Hertsogkond kestis kokku 150 aastat, kuni Georg Rikka surm päästis valla Landshuti pärilussõja. Sõja lõppedes aastal 1505 jaotati maa äsjaloodud Pfalz-Neuburgi hertsogkonna ja Baieri-Müncheni vahel. Kufstein ja Kitzbühel loovutati Saksa-Rooma keisrile Maximilian I-le kompensatsiooniks tema toetuse eest Baieri-Münchenile ja ühendati seejärel Tirooliga.
Straume

**Straume** on asula Norras Nordlandi maakonnas, Bø valla keskus. Ta asub  Langøya saarel.

2013. aastal oli külas 309 elanikku.

## Viited